

बैनर :
यूटीवी स्पॉट बॉय

निर्माता :
रॉनी स्क्रूवाला, सिद्धार्थ रॉय कपूर

निर्देशक :
अभिषेक कपूर

संगीत :
अमित त्रिवेदी

कलाकार :
सुशांत सिंह राजपूत, अमित साध, राजकुमार यादव, अमृता पुरी

सेंसर सर्टिफिकेट : यू * 2 घंटे 6 मिनट

मेल बॉडिंग पर पिछले कुछ वर्षों में बॉलीवुड की ज्यादातर फिल्में जैसे रंग दे बसंती, थ्री इडियट्स, जिंदगी ना मिलेगी दोबारा बॉक्स ऑफिस पर सफल रही हैं। ‘काई पो छे’ के निर्देशक अभिषेक कपूर की पिछली फिल्म ‘रॉक ऑन’ भी मेल बांडिंग पर आधारित थी और नई फिल्म भी है।

रॉक ऑन में बैंड बनाने को लेकर दोस्तों के आपसी संघर्ष को दिखाया गया था, जबकि काई पो छे में गुजरात की पृष्ठभूमि में दोस्तों की कहानी कही गई है। एक अभिनेता के रूप में असफल रहने के बाद अभिषेक कपूर उर्फ गट्टू ने कैमरे के पीछे जाने का निर्णय लिया और रॉक ऑन जैसी फिल्म बनाकर सभी को चौंका दिया। ‘काई पो छे’ देखने के बाद कहा जा सकता है कि उनका यह निर्णय एकदम सही है।

एक निर्देशक के रूप में न केवल उन्होंने बेहतरीन कहानी चुनी बल्कि उसे सराहनीय तरीके से परदे पर पेश किया। फिल्म में ऐसे कई घटनाक्रम हैं जहां पर निर्देशक लाउड हो सकता था, ड्रामा क्रिएट कर सकता था, लेकिन अभिषेक ने कहानी को विश्वसनीय रहने दिया और सिनेमा के नाम पर लिबर्टी नहीं ली।

कहानी वर्ष 2000 की है। ईशान (सुशांत राजपूत), गोविंद (राजकुमार यादव) और ओमी (अमित साध) की पढ़ाई पूरी हो चुकी है। वे एक औसत विद्यार्थी रहे हैं और उनके मां-बाप का कोई व्यवसाय भी नहीं है। वे निठल्ले बैठ क्रिकेट मैच देखते रहते हैं। जब माता-पिता का दबाव बढ़ता है तो एक मंदिर के पास खेल का सामान बेचने की दुकान और क्रिकेट ट्रेनिंग सेंटर खोलते हैं। ओमी के मामा इस मामले में तीनों की सहायता करते हैं जो खुद एक राजनीतिक पार्टी से जुड़े हैं।

गोविंद का नजरिया व्यावसायिक है। वह बच्चों की ट्यूशन भी लेता है और दुकान भी संभालता है। हर काम हिसाब-किताब लगाकर करता है। ईशान का क्रिकेट ही धर्म है और हमेशा दिल से फैसले लेता है। ओमी थोड़ा इमोशनल बंदा है और वह इन दोनों के साथ इसलिए है क्योंकि वह इन्हें पसंद करता है।

ईशान की नजर अली नामक एक लड़के पर पड़ती है जो बहुत अच्छी बैटिंग करता है। ईशान उसकी प्रतिभा को निखारने का जिम्मा उठाता है। गुजरात में आए भूकंप, गोधरा कांड और उसके बाद की स्थिति से उनके समीकरण किस तरह बदलते हैं, ये फिल्म का सार है।

क्रिकेट, धर्म और राजनीति के इर्दगिर्द भारतीय समाज घूमता है और यही सब कुछ ‘काई पो छे’ की कहानी में देखने को मिलता है। फिल्म देखकर लगता है कि क्रिकेट और सिनेमा ही भारतीयों को एक करते हैं, जबकि राजनीति और धर्म लोगों को बांटते हैं।

फिल्म में बहुत सारी बातें हैं, इसके बावजूद कही संतुलन बिगड़ता नहीं है। कई ट्रैक साथ चलते हैं। गोविंद-ईशान-ओमी की दोस्ती, गोविंद की प्रेम कहानी, ईशान का क्रिकेट के प्रति दीवानापन, ओमी का राजनीतिक दल से जुड़ना, धर्म के नाम पर राजनीति, इन सभी बातों को फिल्म में बहुत ही शानदार तरीके से गूंथा गया है। कही कोई फालतू सीन नजर नहीं आता। फिल्म में ढेर सारे ऐसे दृश्य हैं जो बेहतरीन कहे जा सकते हैं।

निर्देशक अभिषेक कपूर छोटी-छोटी गैप्स को बहुत अच्छे तरीके से भरते हैं। कई दृश्यों में वे बिना संवाद के भी कई बातें कह जाते हैं। मिसाल के तौर पर ओमी-ईशान-गोविंद जब अली के घर जाते हैं तो वहां ओमी शरबत पीने से मना कर देता है। फिल्म की शुरुआत में निर्देशक ने इस छोटे-से दृश्य ओमी की मानसिकता से परिचय कराया है और बाद में ओमी का सांप्रदायिक रूप हमें देखने को मिलता है। भारत-ऑस्ट्रेलिया के ऐतिहासिक कोलकाता टेस्ट (जिसमें वीवीएस लक्ष्मण और हरभजन सिंह ने ऐतिहासिक प्रदर्शन किया था) का पृष्ठभूमि में बेहतरीन उपयोग किया गया है।

ये ‍अभिषेक का साहस कहा जाना चाहिए कि उन्होंने नई स्टार कास्ट लेने का साहस किया है और कलाकारों से बेहतरीन अभिनय कराया है। सुशांत राजपूत ने अपने कैरेक्टर को गजब की ऊर्जा दी है। उनके जैसे क्रिकेट के कई दीवाने हमारे इर्दगिर्द मिल जाएंगे।

राजुकमार यादव ने अपने कैरेक्टर को दांतों से पकड़कर रखा है। उनकी बॉडी लैंग्वेज बताती है कि वह किस तरह का आदमी है। अमित साध को संवाद कम मिले क्योंकि उनके फैशियल एक्सप्रेशन का निर्देशक ने बखूबी उपयोग किया। विद्या के रूप में अमृता पुरी ने भी शानदार अभिनय किया है।

अनय गोस्वामी की सिनेमाटोग्राफी उल्लेखनीय है। रंग संयोजन के साथ उन्होंने कलाकारों की क्षमता के अनुरूप उनके चेहरे के भावों को बखूबी पकड़ा है। अमित त्रिवेदी का संगीत फिल्म की थीम के अनुरूप है और गाने फिल्म में किसी तरह की बाधा उत्पन्न नहीं करते हैं।

चेतन भगत के उपन्यास ‘थ्री मिस्टेक्स ऑफ माई लाइफ’ पर आधारित ‘काई पो छे’ को मिस करना एक मिस्टेक होगी।


बेकार, 2-औसत, 3-अच्छी, 4-बहुत अच्छी, 5-अद्भुत
